XO บุกตลาดยุโรป-จีน คาดชัดเจนไตรมาส 3 หนุนกำไรปี 64 นิวไฮต่อเนื่อง
XO บุกตลาดยุโรป-จีน คาดชัดเจนไตรมาส 3 หนุนกำไรปี 64 นิวไฮต่อเนื่อง
11 ม.ค. 2564

นายจิตติพร จันทรัช กรรมการผู้จัดการ บริษัท เอ็กโซติค ฟู้ด จำกัด (มหาชน) หรือ XO เปิดเผยว่า บริษัทอยู่ระหว่างบุกตลาดในยุโรป และจีนเพิ่มเติมตามแผน โดยเตรียมงบลงทุนจ่ายค่าแรกเข้า (Listing fee) เพื่อเพิ่มพื้นที่ขาย ซึ่งคาดว่าจะเริ่มเห็นความชัดเจนในช่วงไตรมาส 3/64 เป็นต้นไป ซึ่งแผนดังกล่าวจะสนับสนุนทั้งยอดขาย และกำไรให้เติบโต จาก economy of scale ทำให้ตั้งเป้าหมายปี 64 รายได้โต 10-15% และกำไรเติบโต 20-25% ทำสถิติสูงสุดใหม่ต่อเนื่องจากปี 63
อย่างไรก็ดี สถานการณ์ของโควิด-19 ที่กลับมาแพร่ระบาดในหลายประเทศทั่วโลก รวมทั้งในประเทศไทย หรือแม้ในหลายประเทศจะเริ่มฉีดวัคซีนต้านโควิด-19 กันแล้วก็ตาม แต่จำนวนผู้ติดเชื้อก็ยังเพิ่มขึ้นโดยเฉพาะในยุโรป จึงมองว่ายังคงส่งผลในเชิงบวกให้บริษัท โดยแนวโน้มธุรกิจในไตรมาส 1/64 ยังมีทิศทางที่ดี จากคำสั่งซื้อล่วงหน้าที่เข้ามาตั้งแต่เดือน ธ.ค.63 และรอส่งมอบยาวไปจนถึงเดือน ก.พ.64 ตามการขยายพื้นที่ขายและการเพิ่มสินค้ารสชาติใหม่ โดยเฉพาะสินค้ากลุ่มซอส ซึ่งเป็นสินค้ากลุ่มที่มีมาร์จิ้นสูง